Zásahy hliadok MsP v 28. týždni 
	V týždni od 12. júla do 18. júla 2010 preverovali hliadky mestskej polície v hlavnom meste 2184 udalostí. Medzi nimi bolo aj 364 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené priestupky však možno zaradiť tie, ktoré sa týkali bezpečnosti a plynulosti v cestnej premávke a takýchto porušení zistili a riešili hliadky mestskej polície v sledovanom týždni 1192. Na miestach vyhradených pre zdravotne postihnutých občanov svoje vozidlá bez oprávnenia stáť tu zaparkovali traja motoristi.
	V oblasti porušení pravidiel verejného poriadku riešili počas týždňa mestskí policajti 18 priestupkov a 58 prípadov súviselo s rušením nočného pokoja. Majitelia psov nerešpektovaním všeobecne záväzných nariadení týkajúcich sa podmienok chovu psov tieto porušili 40 krát.
	Značná časť porušení všeobecne záväzných nariadení sa týkala oblasti čistoty a poriadku a v tomto smere riešili hliadky MsP 138 prípadov. Pravidlá ambulantného predaja a trhového poriadku nerešpektovalo 11 predávajúcich a nedodržanie stanovených prevádzkových hodín zistili hliadky v 19 prípadoch.
	Parkovisko pre svoje motorové vozidlo si na trávnatých plochách vytvorilo 58 motoristov. V pešej zóne zistili hliadky mestskej polície 20 porušení. Napriek zákazu konzumácie alkoholických nápojov na verejných priestranstvách si tieto doprialo 107 konzumentov  a prípady obťažovania okoloidúcich riešili mestskí policajti 31 krát.
	Na príslušné úrady jednotlivé okrskové stanice nahlásili 14 starých vozidiel a fajčiari zákon na ochranu nefajčiarov tým, že fajčili na zastávkach mestskej hromadnej dopravy tento porušili 23 krát.
	Štatistika mestskej polície za sledovaný týždeň  ďalej prezrádza, že najviac priestupkov zistili hliadky na Šamorínskej ulici a to 99. Blokovacie zariadenia na nesprávne parkujúce vozidlá nasadili 545 krát a v areáloch odťahovacích služieb skončilo 103 odtiahnutých vozidiel.